驪龍珠吟
作者：天然
朝代：唐

paragraphs: 驪龍珠，驪龍珠，光明𪹥（疑即「燦」字）爛與人殊。
十方世界無求處，縱然求得亦非珠。
珠本有，不昇沉，時人不識外追尋。
行盡天涯自疲寂，不如體取自家心。
莫求覓，損功夫，轉求轉滅轉元無。
恰如渴鹿趁陽燄，又似狂人在道途。
須自體，了分明，了得不用更磨瑩。
深知不是人間得，非論六類及生靈。
虛用意，損精神，不如閑處絕纖塵。
停心息意珠常在，莫向途中別問人。
自迷失，珠元在，此个驪龍終不改。
雖然埋在五陰山，自是時人生懈怠。
不識珠，每拋擲，却向驪龍前作客。
不知身是主人公，棄却驪龍別處覓。
認取寶，自家珍，此珠元是本來人。
拈得翫弄無窮盡，始覺驪龍本不貧。
若能曉了驪珠後，只這驪珠在我身。